Page:Gospel of Saint John in West-Saxon.djvu/155

, 15] 9. Đā hig on land ēodun, hī gesāwon licgan glēda, and fisc þǣr ofer, and hlāf.

10. Đā cwæð sē Hǣlend tō him, Bringað þā fixas þe gē nū gefēngon.

11. Simon Petrus ēode ūpp, and tēh his nett on land, micelra fixa full; þǣra wæs hundtēontig and ðrēo and fīftig; and ðā hyra swā /fela wæs, næs þæt net tōbrocen.

12. Đā cwæð sē Hǣlend tō him, Gāð hider and etað. And nān þǣra þe þar sæt ne dorste hine āxian hwæt hē wǣre; hī wiston þæt hit wæs Drihten.

13. And sē Hǣlend cōm and nām hlāf, and eac fisc, and sealde him.

14. On ðyson wæs sē Hǣlend þrīwa geswutelud his leorningcnihton, þā hē ārās of dēaðe.

Ðis godspell gebyreð on Petres mæsseǣfen.

15. Đā hī ǣton, þā cwæð sē Hǣlend tō Simone Petre, Simon Iohannis, lufast ðū mē swīðor þænne ðās? Hē cwæð tō him, Gēa, Drihten; þū wāst þæt ic þē lufige. He cwæð tō him, Heald mīne lamb.